A Bizottság 2002/100/EK irányelve
(2002. december 20.)
az azoxistrobinra vonatkozó maximális maradékanyagszintek tekintetében a 90/642/EGK tanácsi irányelv módosításáról
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 2002/79/EK irányelvvel [1] módosított, egyes növényi eredetű termékekben - többek között a gyümölcsökben és zöldségekben -, illetve azok felületén található peszticid-szermaradványok megengedett legmagasabb mértékének meghatározásáról szóló, 1990. november 27-i 90/642/EGK tanácsi irányelvre [2] és különösen annak 7. cikkére,
tekintettel a legutóbb a 2002/81/EK irányelvvel [3] módosított, a növényvédő szerek forgalomba hozataláról szóló, 1991. július 15-i 91/414/EGK tanácsi irányelvre [4] és különösen annak 4. cikke (1) bekezdésének f) pontjára,
mivel:
(1) A 98/47/EK bizottsági irányelv [5] az azoxistrobin nevű új hatóanyagot kizárólag gombaölő szerként történő felhasználásra a 91/414/EGK irányelv I. mellékletébe felvette, anélkül, hogy meghatározta volna azokat a különleges körülményeket, amelyek hatással vannak az ilyen hatóanyagot tartalmazó növényvédő szerekkel esetlegesen kezelt terményekre.
(2) A 90/642/EGK irányelv hatálya alá tartozó összes termékben, illetve azok felületén található szermaradványok maximális maradékanyagszintjét az azoxistrobinra vonatkozóan ezek az irányelvek határozzák meg, különösen az 1999/71/EK [6], a 2000/48/EK [7], a 2001/48/EK [8] és a 2002/23/EK [9] bizottsági irányelvvel történt módosítások szerint.
(3) Az ebben az irányelvben meghatározott maximális maradékanyagszint (MRL) mutatja meg az azoxistrobin engedélyezett használatát egyes terményekre vonatkozóan. Olyan terményeknél, amelyeknél az azoxistrobin használata nem megengedett, az MRL-t az analitikai kimutathatóság határértékén (limit of analytical determination - LOD) állapították meg. Az azoxistrobin alkalmazása általában a LOD feletti szermaradványokat eredményez. Ezért, amikor az azoxistrobin egy új alkalmazását javasolják, a tagállamoknak új, ideiglenes nemzeti MRL-t kell meghatározniuk a 91/414/EGK irányelv 4. cikke (1) bekezdésének f) pontjával összhangban, mielőtt az ezt a hatóanyagot tartalmazó növényvédő szer új alkalmazását engedélyeznék. Egyes tagállamok ennek megfelelően a további alkalmazásokkal kapcsolatos tájékoztatást benyújtották. A rendelkezésre álló információkat áttekintették, és azok elegendőnek bizonyultak ahhoz, hogy közösségi szinten módosítani lehessen az ideiglenes maximális maradékanyagszintet azokra a terményekre vonatkozóan, amelyek esetében a tagállamok most az azoxistrobint tartalmazó növényvédő szerek használatának engedélyezését javasolják.
(4) Az azoxistrobinnak a 91/414/EGK irányelv I. mellékletébe való felvételével kapcsolatosan a Bizottság 1998. április 22-i vizsgálati jelentése véglegesítette a szakmai és tudományos értékeléseket. Ebben a jelentésben a kérdéses hatóanyag megengedhető napi bevitelének (acceptable daily intake - ADI) értékét 0,1 mg/testtömeg kg/nap értékben határozták meg. Az azoxistrobinnal kezelt élelmiszerek fogyasztóinak szervezetébe egy életen át bekerülő szermaradvány mennyiségét a közösségi eljárásokkal és gyakorlattal összhangban mérték fel és értékelték, figyelembe véve az Egészségügyi Világszervezet által kiadott iránymutatásokat [10] és a növényügyi tudományos bizottság véleményét [11] az alkalmazott módszertanról, és kiszámították, hogy a most javasolt új MRL-ek nem fogják az ADI túllépését eredményezni.
(5) A Közösség tájékoztatta a Kereskedelmi Világszervezetet a bizottsági irányelv tervezetéről, és annak véglegesítése során figyelembe vette a kapott észrevételeket.
(6) A növényügyi tudományos bizottság véleményét is figyelembe vették, különösen a peszticidekkel kezelt élelmiszerek fogyasztóinak védelmére vonatkozó tanácsait és ajánlásait.
(7) Ezért a 90/642/EGK irányelvet ennek megfelelően módosítani kell.
(8) Ez az irányelv összhangban van az Élelmiszerlánc- és Állat-egészségügyi Állandó Bizottság véleményével,
ELFOGADTA EZT AZ IRÁNYELVET:
1. cikk
A 90/642/EGK irányelv II. mellékletében szereplő, az azoxistrobinra vonatkozó maximális maradékanyagszintjei helyébe az ezen irányelv mellékletében szereplő, a peszticidek maradékanyagszintjére vonatkozó értékek lépnek.
2. cikk
(1) Ez az irányelv az Európai Közösségek Hivatalos Lapjában való kihirdetését követő 20. napon lép hatályba.
(2) A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek a irányelvnek legkésőbb 2003. március 31-ig megfeleljenek. Erről haladéktalanul tájékoztatják a Bizottságot.
(3) Ezeket a rendelkezéseket 2003. április 1-jétől kell alkalmazni.
(4) Amikor a tagállamok elfogadják ezeket a rendelkezéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.
3. cikk
Ennek az irányelvnek a tagállamok a címzettjei.
Kelt Brüsszelben, 2002. december 20-án.